‘Ontvoerde’ studente-aktivis in hegtenis geneemVusi Oldman Mahlangu Foto: Twitter Maj. Robert Netshiunda, nasionale woordvoerder van die Valke, het gesê Mahlangu is Dinsdag in hegtenis geneem op aanklagte van meineed en dwarsboming van die gereg. Volgens Netshiunda het Mahlangu die Valke se kantoor in die Oos-Kaap besoek en sy weergawe van die gebeure het agterdog gewek, waarna hy in hegtenis geneem is. Maroela Media het vroeër berig ŉ soektog is verlede week van stapel gestuur nadat Mahlangu glo “vermis” geraak het. Mahlangu se vriende het beweer hy is die laaste keer gesien toe hy Dinsdagoggend by sy vriend se huis in Mthatha in die Oos-Kaap weg is om ŉ vergadering met kontrakwerkers by te woon. Sy vriende het later die dag glo ŉ WhatsApp-boodskap van Mahlangu se foon gekry waarin hy beweer hy is ontvoer en aangerand en word in ŉ donker kamer aangehou. Mahlangu het Vrydag beweer hy is deur sy ontvoerders vrygelaat en het Dinsdag ingestem om met die Oos-Kaapse tak van die Valke te vergader. Mahlangu is bekend vir sy onderhandelings oor kontrakwerkers by die Tshwane Universiteit van Tegnologie (TUT). Ná gesprekke het die bestuur met ŉ proses begin om kontrakwerk uit te faseer en werkers se salarisse te verhoog. Hy is daarna na die Oos-Kaap om soortgelyke gesprekke by die Walter Sisulu-universiteit te voer. Mahlangu sal binnekort in die Mthatha-landdroshof verskyn.